El Negro (Spaans vir “die swart man”) was die opgestopte liggaam van 'n San-man wat vir meer as 'n eeu in 'n museum in Spanje uitgestal is. In die 19de eeu het Europese ontdekkers, wetenskaplikes en avontuursoekers verskeie reise in die binneland van Afrika onderneem. Die mense wat die Europeërs daar teengekom het, was vir hulle vreemd. Daarom was daar enkele gevalle waar die reisigers van hierdie unieke mense saam met hulle teruggeneem het na Europa om hulle daar ten toon te stel. Een van die bekendste voorbeelde hiervan was Saartjie Baartman. El Negro was 'n jong man wat in 1830 of 1831 gesterf het. Na sy begrafnis het die Fransmanne Jules en Édouard Verreaux die lyk opgegrawe en dit saamgeneem na Parys. In 1872 was die opgestopte liggaam uitgestal by die Palais d’Industrie in Parys. In die 1880’s is die liggaam verkoop aan die veearts Francisco Darder van Barcelona. Vir die grootste deel van die 20ste eeu is dit as die “Boesman van die Kalahari” vertoon in die museum van Banyoles in die noordooste van Katalonië. Sedert 1991 was daar toenemende besware teen die vertoon van die San-man in die museum.